作者：林正大
词牌/韵律：贺新凉・贺新郎

paragraphs: 兰亭当日事。
有崇山、茂林修竹，群贤毕至。
湍急清流相映带，旁引流觞曲水。
但畅叙、幽情而已。
一咏一觞真足乐，厌管弦丝竹纷尘耳。
春正暮，共修禊。
惠风和畅新天气。
骋高怀、仰观宇宙，俯察品类。
俯仰之间因所寄，放浪形骸之外。
曾不知、老之将至。
感慨旧游成陈迹，念人生、行乐都能几。
后视今，犹昔尔。